ET Euroopa Liidu Teataja C 290/5

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2013/C 290/04

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„STRACHITUNT”

EÜ nr: IT-PDO-0005-01047-19.10.2012

KGT ( ) KPN ( X )

1. Nimetus

„Strachitunt”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Toote kirjeldus, mida punktis 1 esitatud nimetus tähistab

Strachitunt on lehma toortäispiimast vanaaegsel nn kahe kalgendi segamise meetodil valmistatud sinihallitusjuust, mis on läbinud keskpika kuni pika laagerdumisaja kestusega vähemalt 75 päeva.

Tootel „Strachitunt” on krobeline, õhuke ja keskmise konsistentsiga koorik, mis võib mõnikord olla kaetud hallitusega. Koorik on kollakat värvi ja omandab laagerdumise käigus hallika varjundi.

Juustu kuju on silindriline ja lameda üla- ja alaosaga, mille läbimõõt jääb vahemikku 25–28 cm, küljed on sirged või kergelt kumerad, kõrgus on 15–18 cm. Juusturatta kaal jääb vahemikku 4–6 kg.

Lõigatuna on juust „Strachitunt” tihke ja marmorja tekstuuriga, koore alt kergelt sulav, kreemjate triipudega ja hallitusseenest tekkinud rohekassiniste soontega. Juustumassi hallitusaste varieerub sõltuvalt piimas looduslikult esinevate spooride kogusest ja nende arenemisvõimest.

Maitse on aromaatne ja intensiivne, varieerub magusast pikantseni ja võib laagerdumise edenemise käigus muutuda tugevamaks.

Rasvasisaldus kuivaines on vähemalt 48 %.

3.3. Tooraine (üksnes töödeldud toodete puhul)

Toorainena kasutatakse toorpiima, mis saadakse kahe erineva lüpsi tulemusena vähemalt 90 % ulatuses Bruna tõugu lehmadelt.

Töötlemisprotsessis kasutatakse turul saadaolevat vasikalaapi ja soola.

3.4. Sööt (üksnes loomse päritoluga toodete puhul)

Juustu „Strachitunt” tootmiseks vajalik piim on pärit põllumajandusettevõtetest, mille karjade söödaratsiooni kuivainest vähemalt 65 % moodustavad rohi ja/või mitmeliigilistelt rohumaadelt pärinev hein. Vähemalt 90 % sellest söödast, mis vastab umbes 60 %-le ratsioonist, peab olema pärit allpool olevas punktis 4 kirjeldatud territooriumilt. Söödaratsioon peab sisaldama ka tera- (mais, oder, nisu) ja kaunviljade (soja) kontsentraate ning nende tootmise kõrvalsaadusi, mille osakaal ei tohi sööda kuivaines ületada 35 % koos lakukivide ning toidulisandina manustatavate mineraalaine- või vitamiinikompleksidega.

Maisisilo kasutamine on keelatud.

3.5. Tootmise erietapid, mis peavad toimuma määratletud geograafilises piirkonnas

Kogu tootmisprotsess, sealhulgas veiste karjatamine, lüpsmine, piima kogumine, töötlemine ja kalgendamine ja juustu laagerdamine, peab toimuma allpool olevas punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Kaitstud päritolunimetusega juustu „Strachitunt” tükeldamine ja pakendamine on lubatud ka väljaspool kõnealust geograafilist piirkonda. Tükeldamise ja pakendamisega tegelevad ettevõtted peavad nimetatud tegevusest eelnevalt teavitama toote „Strachitunt” tootjaühendust (Consorzio di Tutela dello Strachitunt).

3.7. Erieeskirjad märgistamise kohta

Juustu „Strachitunt” turustatakse tervete ratastena või tükeldatuna ning see kannab pealmisel küljel graafilist sümbolit (vt joonis 1) ja põhjale kinnitatud tootmise kuupäeva.

Juusturatastena turustatava toote pealmisele küljele peab olema kinnitatud õhuke paber, millel on nimetus „Strachitunt” ja graafiline sümbol (joonis 1). Kui toode turustatakse tükeldatuna, peab selle pakendi välisküljel korduma graafiline sümbol (joonis 1).

4. Geograafilise piirkonna täpne määratlus

Tootmispiirkond hõlmab vähemalt 700 m merepinnast kõrgemal paiknevaid Bergamo provintsis asuvaid Taleggio, Vedeseta, Gerosa ja Blello kommuune. Need üksused moodustavad kas osaliselt või tervikuna Valtaleggio piirkonna.

5. Seos geograafilise piirkonnaga

5.1. Geograafilise piirkonna eripära

Orobie eel-Alpide südames asuvas Taleggio orus, millest suurem osa jääb Bergamo Orobie looduspargi alale, ei ole tööstust ega muid saasteallikaid. Piirkond paikneb piisavalt kaugel tiheda asustusega Lombardia madalikust ja suurematest asulatest. Seetõttu leidub seal veel puhtaid ja looduslikult võimsaid alasid, mis avaldavad soodsat mõju piirkonna tootmistegevusele.

Sealsed kommuunid paiknevad kõrvuti ja neil on ka sarnased geograafilised ja inimtegevusest tulenevad omadused. Rohkearvulised karjamaad on ideaalne keskkond karjakasvatuseks mägedes ning need võimaldavad toota ja töödelda juustu „Strachitunt” valmistamiseks vajalikku piima. Selle mägise piirkonna karjakasvatuse eripäraks on Bruna tõugu lehmade rohkus. Päritolupiirkonna asukoht tagab vähemalt kuue kuu pikkuse karjatamisperioodi. See avaldab positiivset mõju piima kvaliteedile, mis sõltub suuresti loomade heaolust. Need olud koos vähemalt 700 m merepinnast kõrgemal paiknevale mägisele piirkonnale omaste üldiste ilmastikutingimuste ja juustude laagerdamiskohtades valitsevate tingimustega on läbi aegade loonud ja loovad kuni tänase päevani parima keskkonna paljude pehmete juustude tootmiseks. Selles geograafilises piirkonnas on väga ammused ja dokumenteeritud põllumajanduslikud ja juustuvalmistamise traditsioonid ning seetõttu on toote „Strachitunt” tootmise ja laagerdamise meetodid juurdunud pika aja jooksul.

Tootmispiirkonnas toimub piima töötlemine kas otse karjamaal või kohapealsetes ettevõtetes. Esimesel juhul ei ole üldse vaja piima transportida ja teisel juhul transporditakse piima ainult lühikeste vahemaade taha.

Peale selle on traditsioonilised meetodid, näiteks kahe kalgendi meetod ning happevadaku kasutamine rasva eemaldamiseks kateldelt ja töövahenditelt, sõbralikud keskkonna ja töökeskkonnas looduslikult esineva mikrofloora suhtes, säilitades sealjuures lõpptoote tervislikkuse. Toote päritolupiirkonnas asuvad põllumajandusettevõtted kasutavad juustu laagerdamiseks peamiselt maa-aluseid keldreid, kus toimub nn staatiline jahutamine peamiselt tänu looduslikult madalatele temperatuuridele. Seda võimaldab oru asukoht, kus Enna jõest paremal pool paiknevate aladeni jõuab isegi suveperioodil vähe päikest. Need tingimused mõjutavad tootele omase rohkema või vähema hallituse teket juustumassis.

5.2. Toote eripära

Juustu „Strachitunt” valmistatakse traditsioonilise kahe erineva kalgendi kasutamisel põhineval meetodil. Selle meetodi puhul kasutatakse kahte kalgendit, millest üks on soe ja teine külm ja mis on saadud umbes 12-tunnise vahega tehtud kahe päevase lüpsi tulemusena.

Kalgendid pannakse kokku ja segatakse, kuni neist moodustub ühtlane mass.

Tootele „Strachitunt” iseloomulikud jooned, mis teda teistest juustudest eristavad, on toote eripärane töötlemismeetod, rohkema või vähema hallituse esinemine sõltuvalt looduslikest hallitusseentest (piimasse on keelatud lisada mis tahes teisi seenekultuure) ning juustu tihke ja marmorjas, koore alt kergelt sulav, kreemjate triipudega tekstuur.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Juustu „Strachitunt” tootmismeetodi juured peituvad Valtaleggio morfoloogilises eripäras, tänu millele tekkisid väikesed põllumajandusettevõtted, kus toodeti juustu isiklikuks tarbeks.

Peale selle on piima omadusi läbi aegade mõjutanud ja mõjutab ka täna Bruna tõugu lehmade kasvatamine, kes on väga hästi kohastunud mägedes valitsevate mullastiku- ja kliimatingimustega.

Vajaduse valmistada juustu toorpiimast, töödeldes seda vaskkateldes, tingis asjaolu, et vanasti kasutati põletusainena puitu, mis ei võimaldanud piima kuumtöötlemist.

Kahe kalgendi meetodi kujunemise põhjuseks oli vajadus äsja lüpstud piima töödelda, kuna seda ei olnud võimalik jahedas keskkonnas säilitada. Nii sai ära kasutada äsja valminud sooja kalgendi ja eelmisest töötlemisest saadud külma kalgendi.

See töötlemismeetod tähendab, et piima ja lõpptoote keemilised, füüsikalised ja mikrobioloogilised omadused on omavahel tihedalt seotud. Hallitus tekib tänu piimas ja laagerdumiskeskkonnas looduslikult esinevatele hallitusspooridele, mis võivad juustus areneda tänu eripärasele tootmistehnoloogiale ja juustu augustamise tavale laagerdamise ajal.

Kogu toote „Strachitunt” tootmisprotsessi käigus toimuv tegevus on lahutamatult seotud tema geograafilise keskkonna ja põlvest põlve edasi antavate traditsioonidega, mis annavadki lõpptootele eripärased jooned.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (3))

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Strachitunt” registreerimise ettepaneku 19. jaanuari 2011. aasta Itaalia Vabariigi Teatajas nr 14.

Toote spetsifikaadi täielik tekst on saadaval veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335

või otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.